© Sophia Institute Press, 2019

Box 5284, Manchester

NH 031 08, USA

www. SophiaInstitute.com

Copyright © 2019 by Fr. Edward Looney

z amerického originálu A LENTEN JOURNEY WITH MOTHER MARY

Vydal: © Zachej.sk, 2023

Preklad: © Mária Rafajdusová jr.

Grafika: © Bookwork.sk

Jazyková korektúra: PhDr. Adriana Matoľáková, PhD.

Biblické citáty sú uvedené podľa oficiálneho katolíckeho prekladu Svätého písma (SSV, 2016).

ISBN: 978-80-8211-456-3 ePub

Všetky práva vyhradené. Žiadna časť tejto publikácie sa nesmie reprodukovať v žiadnej podobe ani žiadnym spôsobom (elektronicky, mechanicky, fotokópiami ani iným spôsobom) bez súhlasu vlastníka autorských práv.

ÚVOD

Na celom šírom svete asi neexistuje miesto, kde by som sa modlil radšej než v mestečku Lurdy, ležiacom vo francúzskych Pyrenejach. Práve tu sa v roku 1858 zjavila svätej Bernadete Soubirousovej Preblahoslavená Panna. Z lesa, kam chodili deti na drevo, sa stala nádherná svätyňa Panny Márie. Zakaždým, keď pred touto jaskyňou sedím v tichej modlitbe, cítim jej lásku. Zdvihnem zrak k lurdskej Márii a očarí ma krása Preblahoslavenej Panny, Nepoškvrneného Počatia.

Jedna z mojich nespočetných návštev sa blížila ku koncu a ja som sa rozhodol navštíviť jednu zo svojich obľúbených tamojších reštaurácií. Práve som lovil posledné drobky z taniera, keď do podniku vkročila Američanka, moja krajanka. Keď som v Lurdoch a začujem angličtinu, vždy nastražím uši – a zvyčajne sa dám s daným človekom do reči. Nezachoval som sa inak ani v tomto prípade a nadviazal som rozhovor s – nazvime ju – Annou.

Mal som oblečenú flísovú bundu s logom svojho obľúbeného tímu Green Bay Packers a priznávam, že som ju nosil s hrdosťou. Ako Anna obchádzala môj stolík, poznamenala, že pochádza z Chicaga – a chicagský tím je jedným z hlavných rivalov Green Bay Packers. Spýtal som sa jej, či je v Lurdoch po prvýkrát. Bola. Prisadla si, objednala si a ja som jej začal vykresľovať, čo všetko tu musí za tie tri dni navštíviť a vidieť. Kedykoľvek sa dám v Lurdoch s niekým do reči, začnem otázkou: „Čo ťa sem priviedlo?“ Lurdy sú známym miestom uzdravenia a do môjho srdca aj modlitieb si našlo cestu mnoho príbehov, ktoré som si tu vypočul. Anna sa so mnou podelila o nádherný duchovný príbeh opisujúci jej cestu po Európe. Cestovala sama (rovnako ako ja) a Lurdy neboli jej prvou ani poslednou zastávkou.

Anna mala ťažké manželstvo. Netrvalo dlho a s manželom sa rozišli. Práve ich odlúčenie ju priviedlo na duchovnú cestu modlitby, stíšenia sa, putovania a uzdravenia. Jej zamestnanie si vyžadovalo časté cestovanie a Anna už mala nalietaných kilometrov a prespávania v hoteloch až-až. Po dlhom uvažovaní dospela k záveru, že to, čo potrebuje, je náboženská púť do Európy. Mala to byť jedinečná púť – niečo také ste asi ešte nezažili. Ja určite nie. Anna chcela putovať niekoľko mesiacov. Mala svoj plán aj svoje dôvody, ale spoliehala sa, že ju na cestách povedie najmä Božia prozreteľnosť.

Prvým krokom púte malo byť úspešné absolvovanie El Camino de Santiago, teda Cesty svätého Jakuba. Ide o pešiu púť, ktorá sa začína v Španielsku, Francúzsku alebo Portugalsku a končí v španielskom meste Compostela. Počas dní plných chôdze toho človek zažije mnoho – fyzicky, duševne, emocio- nálne aj duchovne. Anna sa túžila vydať Cestou svätého Jakuba, aby sa oslobodila od nahromadeného hnevu a bolesti. Keď vykročíš na Camino, všetko, čo máš, si nesieš na chrbte. Cestou sa neraz stáva, že sa musíš niečoho vzdať. Batoh je potom menší, ľahšie sa nesie.

Keď Anna došla na koniec Camina, zamierila do portugalskej Fatimy, ktorá bola v roku 1917 miestom mariánskych zjavení. Posolstvo Panny Márie odovzdané trom pastierikom nabáda ľudí k modlitbe ruženca. Mária deti naučila aj niekoľko nových modlitieb, medzi nimi aj takzvanú Fatimskú modlitbu, ktorá sa často opakuje na konci každého desiatka ruženca: „Ó, Ježišu, odpusť nám naše hriechy, zachráň nás od pekelného ohňa, priveď do neba všetky duše, najmä tie, ktoré najviac potrebujú tvoje milosrdenstvo.“ Anna sa mi zverila, že do Fatimy išla hľadať odpustenie. Jednoznačne to dáva zmysel: po tom, ako sa nejaký čas zbavovala emocionálnej a duchovnej záťaže, túžila nájsť Pánovo milosrdenstvo. Verila, že ho nájde práve vo Fatime.

Z Portugalska zamierila do istej reštaurácie v Lurdoch a posadila sa oproti mne. Toto miesto bolo svedkom nielen mnohých fyzických, ale aj duchovných a emocionálnych uzdravení. Návštevníci sa ponárali do takzvaných piscines, vaní, a umývali sa v zázračnej vode, ktorú v roku 1858 objavila svätá Bernadeta. Anna túžila po uzdravení duše a srdca, ale aj istej telesnej chyby, ktorou trpela.

Povedala mi, že jej ďalšou zastávkou má byť Poľsko, konkrétne Sanktuárium Božieho milosrdenstva. V dvadsiatych rokoch dvadsiateho storočia sa svätej Faustíne začal zjavovať Ježiš. Rozprával sa s ňou a tieto rozhovory sestra Faustína zaznamenala do svojho Denníčka s názvom Božie milosrdenstvo v mojej duši. Na známom obraze Božieho milosrdenstva vidíme Ježiša, ktorému zo srdca vychádzajú červené a modro-biele lúče. Na spodku obrazu čítame nápis: Ježišu, dôverujem ti. Anna sa najprv všetkého vzdala, potom hľadala odpustenie a modlila sa za uzdravenie. Teraz sa chcela naučiť väčšmi dôverovať Bohu.

Rozpovedal som ti Annin príbeh, pretože sa mi dostalo cti byť jeho súčasťou a mať na ňom podiel. To, ako so mnou zdieľala svoju vieru v Boha, ktorá sa naživo pretavila do jej púte, sa hlboko dotklo mojej duše. Dúfam, že Anna na svojej púti po Európe našla to, čo hľadala, a modlím sa o to. Spomínam jej príbeh aj preto, lebo si myslím, že v pôste budú aj naše srdcia a duše putovať rovnako. Naše pôstne rozjímania na týchto stránkach sa budú podobať na Annino putovanie.

Počas prvého týždňa si budeme spytovať svedomie a zamýšľať sa nad svojimi hriechmi, aby sme neskôr skrze sviatosť zmierenia našli odpustenie. Počas druhého a tretieho týždňa budeme odpovedať na výzvu Panny Márie a každý deň sa zameriame na špecifický úmysel, za ktorý sa budeme modliť. Počas štvrtého týždňa sa pozrieme na rôzne druhy modlitby a vyskúšame si ich. Piaty týždeň sa zameriame na potrebu uzdravenia svojich životov a celého sveta. Počas Veľkonočného trídua (trojdnia) – Štvrtka Svätého týždňa, Piatka utrpenia Pána a Svätej soboty – budeme uvažovať o tom, akú rolu zohrávala v tých dňoch v Ježišovom živote Mária. Počas Veľkonočnej oktávy sa započúvame do dohry našej pôstnej púte a obrátime pozornosť na svätú Faustínu podobne ako Anna, ktorá svoju púť skončila v poľskom Sanktuáriu Božieho milosrdenstva. V tých dňoch sa budeme snažiť vybudovať si väčšiu dôveru v Boha.

AKO ČÍTAŤ

Možno sa ti bude zdať trocha nezmyselné, že k úvodu pripájam aj pár myšlienok o tom, ako túto knihu čítať. Jej podstata je, koniec koncov, viac než jasná: ide o knihu pôstnych rozjímaní a som si istý, že si sa s niečím podobným už stretol. Myslím si, že viem, čo prežívaš – aj mne sa stalo, že som si nadšene kúpil knihu, z ktorej som sa chcel počas Adventu a Pôstu modliť, ale po čase nadšenie opadlo a ja som nevedel čo ďalej.

Ak sa to stane aj tebe, nevešaj hlavu. Áno, v ideálnom prípade odporúčam prečítať všetky rozjímania – lepšie tak pochopíš posolstvá, ktoré nám Mária počas Cirkvou schválených zjavení odovzdala. Ale ak aj nejaké vynecháš, nedaj sa odradiť, nenechaj knihu odloženú na nočnom stolíku do nasledujúceho roka. Ak si vynechal tri − štyri dni, nezúfaj a prečítaj si rozjímanie z aktuálneho dňa. Ak budeš mať chuť, prečítaj si aj jedno z tých, ktoré si preskočil – buď naraz, alebo keď si opäť nájdeš chvíľku voľného času. Možno pred spaním. Ak vynecháš celý týždeň, to nič. Začni znova od aktuálneho týždňa. Diabol nás chce odradiť a hnevá ho, keď sa v modlitbe približujeme k Bohu. Nechce, aby sme počúvali Máriu, pretože práve jej noha rozmliaždi hlavu odporného hada.

Hoci ide o knihu pobožností na Pôstne obdobie, iba rozjímania Svätého týždňa sú špecifické pre dané dni. Zo všetkých ostatných môžeš čerpať podnety na modlitbu, úvahy a skutky počas celého roka – možno práve vo chvíľach, keď cítiš, že by si sa mal zastaviť a opäť sa zamyslieť nad svojím duchovným životom.

POPOLCOVÁ STREDA

MÁRIA, ORODUJ ZA NÁS

„Som Kráľovnou nebies, ktorá oroduje za obrátenie hriešnikov.“

(Panna Mária počas zjavenia v Champione vo Wisconsine)

Dnes sa začína naša pôstna púť. I keď nejde o prikázaný sviatok, mnohí z nás sa každý rok zúčastnia na slávení svätej omše. Kňaz nás na čele označí znakom popola, ktorý nám pripomína našu smrteľnosť. Tohtoročné Pôstne obdobie nás vyzýva k pravidelnejšej modlitbe, možno pri zastaveniach krížovej cesty. Volíme si malé obety, skutky sebazaprenia, aby sme si aspoň trocha pripomenuli utrpenie Krista. Niektorí dúfajú, že tohtoročný Pôst im zmení život, preto sa zriekajú zlozvykov a nerestí, akými sú nadmerná konzumácia kofeínu, alkoholu či sladkostí. Niektorým sa tieto malé skutky pokánia obetované Bohu zmenia na milosti, ktoré sa na nich vylejú počas Nedele Pánovho zmŕtvychvstania, a oni pokračujú v odriekaní aj po skončení obdobia kajúcnosti.

Pôst je čas, keď by sme sa mali hlbšie zamyslieť nad svojím duchovným životom – čas na čítanie Písma, modlitbu a rozjímanie. Dúfam, že táto kniha ti v tom bude nápomocná.

Počas nasledujúcich týždňov budeme putovať s Preblahoslavenou Pannou Máriou a zamýšľať sa nad mnohými posolstvami, ktoré v minulosti odovzdala deťom aj dospelým. Pôstne motívy modlitby, obrátenia a pokánia sa navlas zhodujú s tými, ktoré nám odovzdala Matka Božia počas zjavení minulých storočí. Preto sa aj na stránkach tejto knihy stretneme s vizionármi a zavedieme Máriine posolstvá do svojich každodenných životov a pôstnych zamyslení.

Výnimočné miesto v mojom srdci patrí jednému konkrétnemu zjaveniu. Stalo sa to v roku 1859 v diecéze Green Bay, kde som sa narodil, vyrastal a kde teraz slúžim ako katolícky kňaz. Na tomto mieste sa Adele Briseovej, dvadsaťosemročnej belgickej prisťahovalkyni, zjavila Preblahoslavená Panna. Keď dievčina už druhýkrát zbadala prekrásnu mlčanlivú ženu, spýtala sa miestneho kňaza, čo má robiť. Kňaz jej poradil, aby sa ženy spýtala, kým je a čo chce. A presne túto otázku Adele neznámej Panne položila, keď ju zbadala po tretíkrát. „V mene Božom: kto si a čo odo mňa chceš?“ Mária odpovedala: „Som Kráľovná nebies, ktorá oroduje za obrátenie hriešnikov.“ Tak Adele nezistila len totožnosť neznámej, ale zistila niečo omnoho výnimočnejšie – oroduje za ňu samotná Kráľovná nebies. Adele bola hriešna. Ty si hriešny. Ja som hriešny. Mám však pre teba skvelú správu – v nebi máme orodovníčku, ktorá sa za nás neustále prihovára. Preto k nej tak často voláme: Pros za nás hriešnych, teraz i v hodinu smrti našej. Áno, Mária za nás hriešnikov oroduje; čo je však dôležitejšie, modlí sa za naše obrátenie.

Vstupujeme do Pôstneho obdobia, času, ktorý volá po zmene našich životov. Vieme, že Mária za nás oroduje. Začíname obdobie sebazaprenia a hoci nás trápi pôstny hlad, a horko-ťažko si nachádzame čas na modlitbu, buďme pokojní. Mária sa za nás prihovára. Nezabúdajme na to. Pripomínajme si to, a to najmä počas nasledujúcich týždňov. Aj keď ju zabudneme poprosiť, ona na svoje deti nikdy nezabúda. Vždy za nás oroduje.

Preblahoslavená Panna, oroduj za nás!

Drahá Presvätá Matka, zašepkaj moje meno do Ježišovho ucha a požiadaj ho, aby mi pomohol prežiť toto Pôstne obdobie naplno. Skrze svoje orodovanie vypros mi milosť obrátenia tam, kde to najviac potrebujem.

SKUTOK NA DNEŠNÝ PÔSTNY DEŇ

Zahĺb sa dnes na chvíľu do modlitby a uvažuj, ktorá časť tvojho života si vyžaduje najväčšiu zmenu. V ktorých oblastiach si nekráčal za Kristom? Kedy si nenapĺňal jeho učenie? Daj si predsavzatie, že sa vynasnažíš obrátiť svoj život späť ku Kristovi.

ŠTVRTOK PO POPOLCOVEJ STREDE

KRÁĽOVNÁ PROROKOV

„Mnoho ráz a rozličným spôsobom hovoril kedysi Boh
otcom skrze prorokov. V týchto posledných dňoch prehovoril
k nám v Synovi, ktorého ustanovil za dediča všetkého
a skrze ktorého stvoril aj svet.“

(Hebrejom 1, 1 – 2)

V Starom zákone nájdeme o Márii a Ježišovi množstvo zmienok. Niektorí z učencov, ktorí študujú Písmo, tvrdia, že by sme v prorockých textoch nemali hľadať a nachádzať mariánsku tematiku – nebol to vraj zámer autorov. Sami však vidíme, že niektoré state Svätého písma sú Márie a Ježiša plné. Tak napríklad: Izaiáš písal o panne, ktorá počne a porodí syna. Máriino panenstvo ostalo neporušené – bola pannou pred narodením Krista, počas neho aj po ňom. Kniha Genezis hovorí o žene, ktorá rozmliaždi hadovi hlavu (pozri Gn 3, 15). Mária, druhá Eva, toto proroctvo napĺňa. Vidíme to na mnohých umeleckých dielach, napríklad na obrazoch, ktoré znázorňujú Nepoškvrnenú Pannu Máriu.

Proroci povolávali ľudí späť k Bohu. Boh sa skrze nich prihováral ich zatvrdnutým srdciam. Posolstvá mariánskych zjavení nám dnes hovoria o premene života. Vo chvíľach, keď sa ľudia odvracajú od sviatostí zmierenia a Eucharistie, prichádza naša Matka a pozýva nás, aby sme sa na nich aj naďalej zúčastňovali. V čase vojny a nepokojov nás vyzýva, aby sme sa modlili za mier. Počas niektorých zjavení dokonca prorokovala o budúcich udalostiach – v meste Kibeho v Rwande predpovedala, že krajinou potečie krvavá rieka, a o niekoľko rokov prišla rwandská genocída. Vo Fatime povedala, že po prvej svetovej vojne (ktorá vtedy prebiehala) príde ďalšia, omnoho horšia.

Často nachádzam podobnosť medzi obdobiami Adventu, Pôstu a našimi životmi. Advent symbolizuje naše očakávanie Pánovho slávneho príchodu, Pôst zas prípravu oslavy veľkonočného tajomstva Ježišovho života, smrti a zmŕtvychvstania, vďaka ktorému dúfame vo svoj vlastný život vo večnosti. Už čoskoro sa zameriame na Máriine posolstvá, čím sa naše pôstne rozjímania umocnia. Dnes sa zamýšľame nad proroctvami, ktoré sa dotýkajú Ježiša a Márie, a vidíme, že označujú Krista za nášho Spasiteľa. Premýšľajme preto nad tým, ako veľmi potrebujeme Ježišov záchranný dotyk vo svojich životoch. Neoľutujeme.

Drahá Mária, ďakujem, že si súhlasila stať sa Ježišovou Matkou, aby za mňa mohol Kristus zomrieť. Pomôž mi, aby som sa počas tohto Pôstneho obdobia lepšie započúval do tvojho posolstva a pochopil, prečo potrebujem Spasiteľa. Ukáž mi, ako si s ním môžem vybudovať vzťah.

SKUTOK NA DNEŠNÝ PÔSTNY DEŇ

Vyhraď si čas, keď Máriu poprosíš, aby rozmliaždila hlavu hada plaziaceho sa tvojím životom. Popros ju, aby ti ukázala, ako môžeš cnosťami prebiť neresti.

PIATOK PO POPOLCOVEJ STREDE

POSUDZOVANIE ZJAVENÍ

„Poznáte ich po ovocí.“

(Matúš 7, 16)

Možno si bol svedkom toho, ako si niekto chystal plány na náboženskú púť. Niektorí chodia do Ríma alebo Svätej zeme, iní zas do Francúzska, Španielska a Portugalska, kde navštevujú miesta mariánskych zjavení ako Lurdy, kaplnku Rue de Bac alebo Fatimu. Tento rok sme sa počas Pôstneho obdobia vydali na duchovnú púť spoločne. Hoci tieto miesta fyzicky nenavštívime, v duchu budeme počúvať Máriin hlas a posolstvá, ktoré nám odovzdala. Stretneme sa s vizionármi, vypočujeme si ich príbehy a zistíme, ako ovplyvnia naše životy.

Musím však poznamenať jednu dôležitú vec: k mariánskym zjaveniam sa nestaviame rovnako ako k Svätému písmu. Cirkev tu používa špecifický jazyk – Písmo pozostáva z takzvaných verejných zjavení, ktoré sú akoby protikladom súkromných (ku ktorým patria aj tie mariánske). A hoci sa od nás požaduje, aby sme verili zjaveniam opísaným v Písme, viera v posolstvá odhalené v súkromných zjaveniach nie je cirkevnou požiadavkou. Keď v roku 1859 biskup Ricken uznal zjavenia Adele Briseovej, v schvaľovacom dekréte ich označil za dôveryhodné, i keď nie povinné pre kresťanských veriacich. Faktom však zostáva, že každý, kto k nim obráti svoj zrak, nájde v nich zdroj duchovnej sily a obnovy. Posolstvá zjavení nás nabádajú k lepšiemu životu vo svätosti.

Podľa čoho je však zjavenie schválené a uznané za dôveryhodné? Vatikánska Kongregácia pre náuku viery vydala dokument, v ktorom píše o normách pri posudzovaní predpokladaných videní a zjavení. Treba zvážiť pozitívne aj negatívne okolnosti, ako je napríklad život vizionára, obsah posolstva či duchovné plody, ktoré zjavenie prinesie. Po formálnom procese prešetrenia môže miestny biskup vyniesť rozsudok o vierohodnosti zjavenia – tak, ako to v roku 2010 urobil biskup Green Bay.

Táto pôstna púť ťa zoznámi s mnohými známymi a niekoľkými nejasnejšími zjaveniami. Začuješ skrze ne Máriin hlas a možno začneš chápať, akým spôsobom sa tvojmu srdcu prihovára. Zjavuje sa nám tu na zemi, pretože je našou Matkou. Z jej posolstiev pochopíš, že sa o nás ako matka aj stará.

Drahá Preblahoslavená Matka, prosím, oroduj za mňa, aby som sa otvoril všetkým milostiam, ktorými ma Boh chce počas tohto Pôstu obdarovať. Pomôž mi, aby som odpovedal na tvoje volanie a prežíval tvoje posolstvá.

SKUTOK NA DNEŠNÝ PÔSTNY DEŇ

Koľko mariánskych zjavení poznáš? Zváž, či by si si nechcel urobiť zoznam. Zisti, či poznáš základné posolstvo každého z nich. Potom si polož otázku: „Ako odpovedám na Máriino volanie?“

Koniec ukážky